Opatrenie
Ministerstva financií Slovenskej republiky 
z 25. októbra 2011
 č. MF/24013/2011-74,
ktorým sa mení a dopĺňa opatrenie Ministerstva financií Slovenskej republiky z 31. marca 2003 
č. 4455/2003-92, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky a rozsahu údajov určených z individuálnej účtovnej závierky na zverejnenie pre podnikateľov účtujúcich v sústave podvojného účtovníctva v znení neskorších predpisov

Ministerstvo financií Slovenskej republiky podľa § 4 ods. 2 zákona č. 431/2002 Z. z. o účtovníctve v znení neskorších predpisov ustanovuje:

Čl. I

Opatrenie Ministerstva financií Slovenskej republiky z 31. marca 2003 č. 4455/2003-92, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky a rozsahu údajov určených z individuálnej účtovnej závierky na zverejnenie pre podnikateľov účtujúcich v sústave podvojného účtovníctva (oznámenie č. 123/2003 Z. z.) v znení opatrenia z 11. decembra 2003 
č. 25167/2003-92 (oznámenie č. 560/2003 Z. z.), opatrenia z 24. novembra 2004 č. MF/10069/2004-74 (oznámenie č. 689/2004 Z. z. ),  opatrenia zo 14. decembra 2005 č. MF/26670/2005-74 (oznámenie č. 616/2005 Z. z.), opatrenia z 12. decembra 2006 č. MF/25812/2006-74 (oznámenie č. 670/2006 Z. z.), opatrenia
 z 13. decembra 2007 č. MF/26120/2007-74 (oznámenie č. 627/2007 Z. z.),  opatrenia z 27. novembra 2008 
č. MF/24219/2008-74 (oznámenie č. 508/2008 Z. z.) a opatrenia z 13. decembra 2010 č. MF/25947/2010-74 (oznámenie č. 522/2010 Z. z.)  sa mení a dopĺňa takto:

1.  V § 3 ods. 2 sa za slová „predchádzajúce účtovné obdobie“ vkladajú slová „v eurocentoch alebo“.

2. V § 3 odsek 5 znie:
„(5) V poznámkach sa uvádzajú informácie ustanovené v prílohe č. 3  a v prílohe č. 3a, pre ktoré má  účtovná jednotka obsahovú náplň. V prílohe č. 3a sa ustanovuje na účely uvádzania číselných údajov v poznámkach tabuľková forma, pričom v nej uvádzané tabuľky sa začlenia do obsahovej náplne zostavovaných poznámok.“.
  
3.  Za  § 4bc sa vkladá § 4bd, ktorý znie:

„§ 4bd

Toto opatrenie sa prvýkrát použije pri zostavovaní individuálnej účtovnej závierky, ktorá sa zostavuje za účtovné obdobie končiace 31. decembra 2011 a neskôr.“.    

4.  V prílohe č. 3 časti A. písmeno c) znie:
„c) priemerný prepočítaný počet zamestnancov účtovnej jednotky počas účtovného obdobia, počet zamestnancov účtovnej jednotky ku dňu, ku ktorému sa zostavuje účtovná závierka, z toho počet vedúcich zamestnancov, ktorými sa rozumejú vedúci zamestnanci v priamej riadiacej pôsobnosti štatutárneho orgánu alebo člena štatutárneho orgánu a vedúci zamestnanci, ktorí sú v priamej riadiacej pôsobnosti tohto vedúceho zamestnanca,“.

5.  V prílohe č. 3 časti S. Peňažné toky z investičnej činnosti sa vypúšťa položka  B. 11. 

Doterajšie položky  B. 12. až B. 20. sa označujú ako položky B. 11. až B. 19.

6. V prílohe č. 3 časti S. Peňažné toky z finančnej činnosti sa vypúšťa položka C. 2. 8.

Doterajšie položky C. 2. 9.  a C. 2. 10. sa označujú ako položky C. 2. 8. a C. 2. 9.

7.  V prílohe č. 3 časti T. Peňažné toky z investičnej činnosti sa vypúšťa položka  B. 11. 

Doterajšie položky B. 12. až B. 20. sa označujú ako položky B. 11. až B. 19.

8. V prílohe č. 3 časti T. Peňažné toky z finančnej činnosti sa vypúšťa položka C. 2. 8.

Doterajšie položky C. 2. 9.  a C. 2. 10. sa označujú ako položky C. 2. 8. a C. 2. 9.

9.  Za prílohu č. 3 sa vkladá príloha č. 3a, ktorá je prílohou k tomuto opatreniu.

Čl. II

Toto opatrenie nadobúda účinnosť 31. decembra 2011. 

   Ivan Mikloš 
                                                                                                              podpredseda vlády a minister financií